ברט הארט

תחילת הקריירה

הארט נולד וגדל בקלגרי שבמחוז אלברטה בקנדה, הוא בנו של סטו הארט, מאמן היאבקות אגדי ואחיו של המתאבק המנוח אואן הארט. הארט התאבק בארגון ההתאבקות העצמאי של אביו בקנדה עד שב-1984 חתם על חוזה עם ה-WWE. הארט צוות לג'ים ניידהארט כצמד בשם "הארט פאונדיישן" ויחדיו זכה הצמד מספר פעמים בתוארי הזוגות של הארגון. בתחילת שנות ה-90 התחיל הארט להתקדם בקריירת היחידים וזכה באליפות הבין יבשתית בקרב מול רוֹדי פייפר שנערך ברסלמניה 8.

אליפות ה-WWE

ב-12 באוקטובר 1992 זכה הארט לראשונה באליפות ה-WWE אחרי שניצח את ריק פלייר באירוע שלא שודר בטלוויזיה. הוא הפסיד את התואר ברסלמניה 9 למתאבק יוקוזונה. הארט השיב לעצמו את התואר מיוקוזונה שנה לאחר מכן ברסלמניה 10, והגן עליו עד סדרת ההישרדות 1994 בה הפסיד לבוב באקלנד את התואר. במהלך כהונתו כאלוף, הסתכסך הארט עם אחיו אואן הארט ואף נלחם מולו על האליפות בקרב כלוב בסאמרסלאם 1994.
בסדרת ההישרדות 1995 זכה הארט בפעם השלישית בתואר לאחר ניצחון על דיזל. את תואר זה איבד בקרב "איש הברזל" ברסלמניה 12 לשון מייקלס, קרב שנודע כאחד הקרבות ה"טכניים" ביותר שידע הענף. בסוף אותה שנה חזר הארט להופיע, ובתחילת 1997 זכה ברביעית באליפות לאחר ניצחון בקרב מרובע על אנדרטייקר, סטיב אוסטין וויידר. תואר זה נותר ברשותו למשך יום אחד בלבד, כשלמחרת הפסידו למתאבק סיד וישס במסגרת התוכנית RAW!.
ברסלמניה 13 התאבק הארט מול סטיב אוסטין כוכבו הפופולרי של הארגון, וכתוצאה מכך הפכה דמותו של הארט לרעה, אנטי אמריקנית ופרו קנדית. בסאמרסלאם 1997 זכה הארט פעם נוספת בתואר לאחר ניצחון על אנדרטייקר, תואר בו החזיק עד סדרת ההישרדות 1997. ב 23 במאי 1999 אחיו של ברט הארט (אואן הארט) מת במהלך פעלול לאחר שחבל שאמור היה להורידו לזירה במהלך מופע נקרע והוא נפל לזירה ונפצע אנושות ולאחר מכן נפטר בבית החולים.

מעבר ל-WCW

בעת היותו אלוף מכהן הציע מנהל הWCW להארט חוזה על סכום עתק, בעוד וינס מקמהון נשיא ה-WWE הציע להארט חוזה על סכום נמוך יותר, אך לטווח זמן ארוך יותר של 20 שנה. בתחילה החליט הארט להישאר בארגון, אולם כשהבין שאינו נמצא בתוכניות המקצועיות של ה-WWE שינה את דעתו וחתם ב-WCW. מאחר שכיהן כאלוף ולא רצה להפסיד את התואר ליריבו שון מייקלס בקנדה, הוחלט בסדרת ההישרדות לסטות מאחורי גבו של הארט מהסיום המתוכנן בקרב "הדפיקה ממונטריאול", ולהעניק את התואר לשון מייקלס. באותו לילה נכנסו הארט ומקמהון לתגרה מילולית אמיתית.
הארט עשה את בכורתו ב-WCW במופע סטארקייד 1997 כשופט מיוחד בקרב על אליפות ה-WCW העולמית במשקל כבד בין סטינג להאלק הוגאן. במהלך שנת 1998 ובראשיתה של 1999 הוא זכה 4 פעמים בתואר אליפות ארצות הברית של ה WCW, התואר השני בחשיבותו בארגון. בשנת 1999 הביס הארט את ריק פלייר וזכה בתואר אלוף העולם במשקל כבד של WCW בפעם הראשונה, תואר בו זכה שוב בהמשך לאחר שנלקח ממנו כחלק מהעלילה. במופע סטארקייד 1999 ניצח הארט את ביל גולדברג כדי לשמור על התואר, אך ספג זעזוע מוח שאילץ אותו לוותר על התואר. באוקטובר 2000 הודיע על פרישה מהיאבקות מקצוענית. בשנת 2006 נכנס הארט להיכל התהילה של ה-WWE.

חזרה ל-WWE

בדצמבר 2009 דווח שברט הארט חתם על חוזה ל-5 חודשים ב-WWE.
בשנת 2010 שב ברט הארט לזירת ה-WWE במסגרת הפרק הראשון לעונה של תוכנית הטלוויזיה Raw בה לא השתתף מזה 13 שנים. ברט הזמין לזירה את יריבו המיתולוגי שון מייקלס, עמו לא התעמת מאז קרב "הדפיקה ממונטריאול" ב"סדרת הישרדות" 1997, והשניים התפייסו. בהמשך הפרק נפגש הארט עם וינס מקמהון נשיא ה-WWE שהיה למעשה ה"מוח" מאחורי אירוע "הדפיקה ממונטריאול", השניים לחצו ידיים, אך עם סיום הפרק בעט מקמהון בבטנו של הארט, במה שהיה תחילתו המחודשת של הסכסוך בין השניים.
ברסלמניה 26 שנערכה בשנת 2010 התמודד ברט מול וינס מקמהן וניצח אותו.